TRNAVA. Trnava začala s dlho očakávaným umiestňovaním sôch na hradby v životnej veľkosti, ktoré zachytávajú historické okamihy z výstavby hradieb, rozmachu mesta, ale aj hasenia požiarov a dobýjania Trnavy počas stredoveku.
Nočná hliadka je prvou dvojicou, z ktorej sa domáci aj zahraniční turisti môžu tešiť. Stráži najväčšiu trnavskú Bernolákovu bránu.
Dvaja páni
"Nočnú hliadku tvoria dvaja sympatickí páni: mladší, urastený, sediaci strážnik, ktorému nohy voľne hompáľajú z múra, zatiaľ čo starší, skúsenejší s halapartňou a lucernou sleduje každý pohyb okolo hradieb, aby do Trnavy nevnikol nepriateľ. Súsošiami som sa snažila zachytiť konkrétne momenty zo života ľudí na hradbách, aby pôsobili prirodzene a verne," vysvetľuje autorka sôch Naďa Salbotová.
V strážnikovej lucerne je zabudované aj LED svetielko. V noci lucerna svieti.
Na začiatku letných prázdnin pribudnú k nočnej hliadke sochy požiarnikov, staviteľov hradieb, zamilovaných študentov a kurucov. Zaujímavými postavami v meste bude určite aj socha veselého žobráka Šaňa a mestského vrátnika Portaria, ktorý bude vítať turistov priamo na pešej zóne.
Všetky sochy sú už kompletne hotové a pripravené v sklade na inštaláciu. Vážia okolo 100 kíl a výroba každej trvala vyše 2 týždňov.
Sochy čoskoro prehovoria v hre
14 sôch budú oživovať hradby nielen vizuálne. Sú súčasťou GPS hry Mocný opasok, ktorá bude v Trnave online o pár dní. "Originálna historicko-dobrodružná hra prerozpráva príbeh 700-ročných hradieb cez telefón, aby sa zabavili rodičia i deti. Sochy sú priamymi aktérmi hry. Veríme, že Trnavčania si sochy aj hru obľúbia a vrátime spoločne hradbám kúsok dávnej slávy," hovorí šéf kultúry mesta Trnava Peter Cagala.
Veľký tím
Na hre pracuje Trnava s veľkým tímom od júna 2019, kedy začali vznikať prvé modely sôch, pripravoval sa scenár hry, kľúčový príbeh, stanoviská, úlohy pre hráčov, ilustrácie a grafika. V týchto dňoch prebieha posledné testovanie hry.
Viac informácií o pripravovanej hre nájdete na hradby.trnava.sk.